《长歌赠别高漫士赴召天京》
明代·王恭

故人垂钓沧浪矶，故人雄词天下稀。故人今辞𤠔鹤去，手持白璧登王畿。

白驹皎皎离空谷，振鹭飞飞出林木。晨劳睿想叹淩云，夕感宸衷梦操筑。

虽云耕种食为天，未许清时隐大贤。薜萝旧结山中赏，符印今看腰下悬。

知子过吴会，所遇多同声。为我道离别，相思但钟情。

五年顿隔浮丘面，昨日灯前梦中见。八口相随赴辟雍，一官又转陪同辇。

鲁筵记室久分簪，前度书来怅远心。几时走马山东去，汶水寒流兖树深。

当年共结渔樵伴，星离雨散肠堪断。千里沧波一片云，东飞玄鸟西飞雁。

忆昔相逢乐事偏，沧洲堂上酒如泉。题诗醉扫岩泉壁，枕籍山僧膝上眠。

此时欢乐应难再，屈指同心几人在。云壑风泉半是愁，碧空片月悬秋海。

白头樵子真堪笑，落拓何曾迈常调。握手频为倾盖欢，多情竟作分飞鸟。

闽州山水送离觞，荔枝垂花卢橘黄。輶轩欲发逢梅雨，祖道骊驹不堪驻。

待子东门供帐时，我乘款段沙头路。

作者简介：王恭（1343-？），字安仲，长乐沙堤人。家贫，少游江湖间，中年隐居七岩山，为樵夫20多年，自号“皆山樵者”。善诗文，与高木秉、陈亮等诸文士唱和，名重一时。诗人王 曾为他作《皆山樵者传》。明永乐二年（1404年），年届六十岁的王恭以儒士荐为翰林待诏，敕修《永乐大典》。永乐五年，《永乐大典》修成，王恭试诗高第，授翰林典籍。不久，辞官返里。王恭作诗，才思敏捷，下笔千言立就，诗风多凄婉，隐喻颇深。为闽中十才子之一，著有《白云樵集》四卷，《草泽狂歌》五卷及《风台清啸》等。